
საქართველოს ეროვნული ბანკის საბჭოს 

დადგენილება №11

2008 წლის 15 ივლისი

ქ. თბილისი

2008 წლის გამოშვების 5 ლარისა და 20 ლარის ნომინალის ბანკნოტების მიმოქცევაში გაშვების თაობაზე

,,საქართველოს ეროვნული ბანკის შესახებ“ საქართველოს ორგანული კანონის 33-ე, 35-ე და 67-ე მუხლების შესაბამისად, საქართველოს ეროვნული ბანკის საბჭო, ადგენს:

მუხლი 1.
2008 წლის 21 ივლისიდან მიმოქცევაში გაშვებულ იქნეს 2008 წლის გამოშვების 5 ლარისა და 20 ლარის ნომინალის ბანკნოტები როგორც კანონიერი საგადამხდელო საშუალება 2002 წლის გამოშვების იმავე ნომინალის ბანკნოტების, იდენტური აღწერილობისა და დამცავი ნიშნების მიხედვით. ახალი ემისიის ბანკნოტებზე შეცვლილია მხოლოდ გამოშვების წელი, საქართველოს ეროვნული ბანკის პრეზიდენტისა და საქართველოს ფინანსთა მინისტრის ხელმოწერები, ხოლო ხელმოწერების ზემოთ მითითებული წარწერების „ეროვნული ბანკის პრეზიდენტი“ და „ფინანსთა მინისტრი“ ნაცვლად დატანილია წარწერები – შესაბამისად „ეროვნული ბანკი“ და „ფინანსთა სამინისტრო“.

მუხლი 2.
2008 წლის გამოშვების 5 ლარისა და 20 ლარის ნომინალის ბანკნოტები მიმოქცევაში იმოძრავებს იმავე ნომინალის ბანკნოტების პარალელურად.

მუხლი 3.
საქართველოს ტერიტორიაზე განლაგებული ყველა იურიდიული და ფიზიკური პირი ვალდებულია შეუფერხებლად მიიღოს აღნიშნული ნომინალის ბანკნოტები და აწარმოოს ანგარიშსწორება.

მუხლი 4.
ამ დადგენილების დაუყოვნებლივ ამოქმედება საჭიროა 5 ლარისა და 20 ლარის ნომინალის ბანკნოტებზე მიმოქცევის მოთხოვნის შეუფერხებელი დაკმაყოფილების აუცილებლობიდან გამომდინარე.

მუხლი 5.
ეს დადგენილება ამოქმედდეს 2008 წლის 21 ივლისიდან.

თავმჯდომარის მოვალეობის შემსრულებელი  დ. ამაღლობელი

